32000D0817
L 332/114
JURNALUL OFÍCIAL AL UNIUNII EUROPENE
DECIZIA COMISIEI
din 27 decembrie 2000
privind neînscrierea permetrinului în anexa I la Directiva 91/414/CEE a Consiliului și retragerea autorizațiilor eliberate pentru produsele fitosanitare care conțin această substanță activă
[notificată cu numărul C(2000) 4140]
(Text cu relevanță pentru SEE)
(2000/817/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/414/CEE a Consiliului din 15 iulie 1991 privind introducerea pe piață a produselor fitosanitare (1), astfel cum a fost modificată ultima dată prin Directiva 2000/68/CE a Comisiei (2), în special articolul 8 alineatul (2) al patrulea paragraf,
având în vedere Regulamentul (CEE) nr. 3600/92 al Comisiei din 11 decembrie 1992 de stabilire a normelor de aplicare a primei etape a programului de lucru prevăzut la articolul 8 alineatul (2) din Directiva 91/414/CEE a Consiliului privind introducerea pe piață a produselor fitosanitare (3), astfel cum a fost modificată ultima dată prin Regulamentul (CE) nr. 2266/2000 al Consiliului (4), în special articolul 7 alineatul (3a) litera (b),
întrucât:
(1)
În conformitate cu articolul 8 alineatul (2) din Directiva 91/414/CEE, Comisia inițiază un program de lucru pentru analiza substanțelor active utilizate în produsele fitosanitare existente pe piață la data de 15 iulie 1993. Regulamentul (CE) nr. 3600/92 adoptă normele de aplicare a acestui program.
(2)
Regulamentul (CE) nr. 933/94 al Comisiei din 27 aprilie 1994 (5), astfel cum a fost modificat ultima dată prin Regulamentul (CE) nr. 2230/95 (6), a stabilit lista substanțelor active care trebuie evaluate în cadrul Regulamentului (CEE) nr. 3600/92, a desemnat statul membru raportor pentru evaluarea fiecărei substanțe și a identificat producătorii fiecărei substanțe active care au prezentat o notificare în termenul stabilit, în conformitate cu articolul 4 alineatul (2) din Regulamentul (CEE) nr. 3600/92.
(3)
Permetrinul este una dintre cele 90 de substanțe active desemnate în Regulamentul (CE) nr. 933/94.
(4)
În conformitate cu prevederile articolului 7 alineatul (1) litera (c) din Regulamentul (CEE) nr. 3600/92, în calitate de stat membru raportor desemnat, Irlanda a prezentat Comisiei raportul de evaluare a informațiilor prezentate de autorii notificărilor la 10 iunie 1998, în conformitate cu prevederile articolului 6 alineatul (1) din regulamentul menționat anterior.
(5)
Statele membre și Comisia au evaluat raportul de evaluare elaborat de Irlanda în cadrul Comitetului permanent fitosanitar. Această examinare a fost finalizată la data de 13 iulie 2000, sub forma unui raport de examinare al Comisiei pentru permetrin, în conformitate cu prevederile articolului 7 alineatul (6) din Regulamentul (CEE) nr. 3600/92.
(6)
Conform evaluărilor efectuate, informațiile prezentate nu sunt suficiente pentru a demonstra că, în condițiile de utilizare avute în vedere, produsele fitosanitare care conțin substanța activă în cauză îndeplinesc cerințele prevăzute la articolul 5 alineatul (1) literele (a) și (b) și articolul 5 alineatul (2) litera (b) din Directiva 91/414/CEE.
(7)
Autorii notificărilor au informat Comisia și statul membru raportor că nu mai doresc să participe la programul de lucru pentru această substanță activă. În consecință, informațiile suplimentare necesare pentru a demonstra că permetrinul îndeplinește toate cerințele Directivei 91/414/CEE nu vor fi comunicate.
(8)
În consecință, această substanță activă nu poate fi inclusă în anexa I la Directiva 91/414/CEE.
(9)
Datele tehnice prezentate au demonstrat că utilizarea limitată a permetrinului în silvicultură poate fi autorizată în continuare, pe durata cercetărilor efectuate pentru a identifica soluții eficiente de înlocuire, cu condiția să fie luate măsuri corespunzătoare de reducere a riscurilor.
(10)
Termenul de grație acordat pentru eliminarea, depozitarea, introducerea pe piață și utilizarea stocurilor existente de produse fitosanitare care conțin permetrin, autorizate de statul membru în conformitate cu prevederile articolului 4 alineatul (6) din Directiva 91/414/CEE, nu poate depăși 18 luni, în scopul de a limita utilizarea stocurilor respective la o singură perioadă de vegetație suplimentară.
(11)
Prezenta decizie nu aduce atingere nici unei acțiuni pe care Comisia o poate întreprinde ulterior cu privire la această substanță activă, în conformitate cu Directiva 79/117/CEE a Consiliului (7).
(12)
Măsurile prevăzute în prezenta decizie sunt în conformitate cu avizul Comitetului permanent fitosanitar,
ADOPTĂ PREZENTA DECIZIE:
Articolul 1
Permetrinul nu este inclus în anexa I la Directiva 91/414/CEE ca substanță activă.
Articolul 2
Statele membre se asigură că:
(1)
se retrag autorizațiile pentru toate utilizările produselor fitosanitare care conțin permetrin, cu excepția utilizărilor prevăzute la alineatul (2), în termen de șase luni de la data notificării prezentei decizii;
(2)
se retrag autorizațiile pentru utilizările produselor fitosanitare care conțin permetrin la copacii tineri, înainte de 25 iulie 2003;
(3)
nu se mai eliberează nici o autorizație pentru produsele fitosanitare care conțin permetrin și se suspendă orice autorizație, în sensul derogării prevăzute la articolul 8 alineatul (2) din Directiva 91/414/CEE, cu excepția utilizărilor prevăzute la alineatul (2), începând de la data notificării prezentei decizii.
Articolul 3
Termenul de grație pe care un stat membru îl acordă pentru eliminarea, depozitarea, introducerea pe piață și utilizarea stocurilor existente, în conformitate cu prevederile articolului 4 alineatul (6) din Directiva 91/414/CEE trebuie să fie cât mai scurt posibil și să nu depășească 18 luni de la data notificării prezentei decizii. Pentru utilizările prevăzute la articolul 2 alineatul (2), termenul de grație expiră la 31 decembrie 2003.
Articolul 4
Prezenta decizie se adresează statelor membre.
Adoptată la Bruxelles, 27 decembrie 2000.